Grupp ta' 67 Membru tal-Organizzazzjoni Dinjija tal-Kummerċ (WTO), inkluż l-UE, illum ikkonkludew negozjati dwar ftehim storiku biex titnaqqas il-burokrazija fil-kummerċ tas-servizzi. L-hekk imsejħa Inizjattiva Konġunta dwar ir-Regolamentazzjoni Domestika tas-Servizzi se tissimplifika regolamenti kkumplikati bla bżonn u se tħaffef l-ostakli li jaffaċċjaw b'mod partikolari l-SMEs. Dan il-ftehim se jgħin biex jitnaqqsu l-ispejjeż tal-kummerċ tas-servizzi globali b'aktar minn USD 150 biljun kull sena. Dan huwa l-ewwel riżultat tad-WTO fil-qasam tal-kummerċ fis-servizzi fi żmien twil ħafna. Prattiki regolatorji tajbin huma kruċjali għall-funzjonament tal-ekonomija tal-lum. Ir-regoli ċari dwar it-trasparenza u l-awtorizzazzjoni fil-qasam tas-servizzi miftiehma bħala parti minn din l-inizjattiva se jiffaċilitaw il-kummerċ fis-servizzi b'mod sinifikanti. Speċjalment fil-każ tal-intrapriżi żgħar u ta' daqs medju li m'għandhomx l-istess riżorsi u esperjenza biex ilaħħqu ma' proċessi kumplessi bħalma għandhom il-kompetituri akbar tagħhom. Barra minn hekk, il-ftehim se jgħin lill-UE għar-rigward tal-aġenda diġitali, peress li setturi bħat-telekomunikazzjonijiet, is-servizzi tal-kompjuter, l-inġinerija, u l-banek kummerċjali mistennija jibbenefikaw minnu. Hija wkoll l-ewwel darba li test tad-WTO jinkludi dispożizzjoni vinkolanti dwar in-nondiskriminazzjoni bejn l-irġiel u n-nisa.” Il-Viċi President Eżekuttiv u Kummissarju għall-Kummerċ, Valdis Dombrovskis, qal: “Din hija kisba mill-kbar nett. Il-ftehim tal-lum ikopri 90 % tal-kummerċ globali fis-servizzi u se jiżblokka biljuni ta' euro ta' tkabbir bis-saħħa ta' regoli aktar ċari, aktar trasparenza u inqas burokrazija. Dan se jgħin lill-SMEs tagħna b'mod partikolari biex jirnexxu fix-xena dinjija. Konna fuq quddiem nett ta' din l-inizjattiva, li hija wkoll prijorità taħt l-istrateġija mġedda tagħna għall-kummerċ tal-UE. Is-servizzi jirrappreżentaw l-akbar settur tal-ekonomija tal-lum li qed jikber malajr iżda regoli u proċeduri kkumplikati llimitaw l-ammont ta' kummerċ fis-servizzi b'mod sinifikanti. Din l-inizjattiva se tallinja r-rekwiżiti u l-proċeduri tal-kwalifiki, l-istandards tekniċi, ir-rekwiżiti tal-liċenzjar u l-proċeduri għall-fornituri tas-servizzi. Il-passi li jmiss Il-membri tad-WTO li jipparteċipaw f'din l-Inizjattiva se jieħdu impenji speċifiċi sa tmiem l-2022 biex jiffaċilitaw il-kummerċ fis-servizzi fis-swieq tagħhom, pereżempju billi jissimplifikaw il-proċeduri ta' awtorizzazzjoni jew jiżguraw it-trasparenza. L-adozzjoni u l-implimentazzjoni tad-dixxiplini tad-dokument ta' referenza se jnaqqsu l-ispejjeż tal-kummerċ għall-fornituri tas-servizzi b'mod sostanzjali u b'hekk jgħinu lis-settur fl-irkupru tiegħu wara l-COVID-19. Huwa settur fejn l-imprendituri nisa spiss ikollhom rwol importanti. Id-dokument ta' referenza jirrikonoxxi dan ir-rwol billi jiżgura n-nondiskriminazzjoni bejn l-irġiel u n-nisa fil-proċessi ta' awtorizzazzjoni. Din hija l-ewwel regola ta' dan it-tip fid-WTO. Dawn l-impenji l-ġodda se jiġu inklużi fl-hekk imsejħa Skedi tal-GATS ta' kull membru. Kull membru tad-WTO għandu tali Skedi sottomessi lid-WTO, li jiffurmaw is-sett sħiħ tal-impenji kollha li l-membri tad-WTO jagħmlu biex jippermettu fornituri tas-servizzi barranin fis-swieq tagħhom. L-impenji l-ġodda li saru bħala parti minn din l-Inizjattiva se japplikaw għall-fornituri tas-servizzi minn kwalunkwe membru ieħor tad-WTO, abbażi tal-hekk imsejjaħ prinċipju tan-nazzjon l-aktar iffavorit. Għal aktar informazzjoni Link għad-dikjarazzjoni